tartuNLP/wikipedia-smugri-20251201 huggingface dataset:
Etu-Tuohijärvi

Etu-Tuohijärvi on Kanta-Hämeessä Hämeenlinnassa Riikosten kylän lähellä sijaitseva järvi.
Maantietoa.
Järven pinta-ala on 4,8 hehtaaria ja se on 400 metriä pitkä ja 150 metriä leveä. Sen rantaviivan pituus on 1,0 kilometriä ja rannat ovat enimmäkseen ojitettua suota. Rannoille on rakennettu kolme vapaa-ajan asuntoa, joille johtaa tiet yhdystieltä 2951.
Vesistösuhteet.
Järvi kuuluu Kokemäenjoen vesistössä Vanajan reitin valuma-alueella Pätilänjoen valuma-alueeseen. Se jaetaan vielä Karinjoen valuma-alueeseen, johon järvi kuuluu. Järven vedenpinnan korkeus on 151,7 metriä mpy, mikä on samalla korkeudella kuin viereisellä Taka-Tuohijärvellä. Järvien väli on yhdistetty ojalla, joka tasaa vedenpinnat. Etu-Tuohijärveen on johdettu ympäröivälle suolle kaivettuja suo-ojia. Järven itärannasta lähtee Ruoko-oja, joka yhtyy Myllyojaan Riikoisten kylässä. Myllyoja muuttuu nimeltään alajuoksulla Pätilänjoeksi, joka laskee Mommilanjärveen.
Taka-Tuohijärvi

Taka-Tuohijärvi on Kanta-Hämeessä Hämeenlinnassa Riikosten kylän lähellä sijaitseva järvi.
Maantietoa.
Järven pinta-ala on 3,7 hehtaaria ja se on 350 metriä pitkä ja 150 metriä leveä. Sen rantaviivan pituus on 950 metriä ja sen rannat ovat suota. Järvi on autio, vaikka sen viereinen Etu-Tuohijärven rannoilla on vapaa-ajan asuntoja. Taka-Tuohijärvelle johtaa tie.
Vesistösuhteet.
Järvi kuuluu Kokemäenjoen vesistössä Vanajan reitin valuma-alueella Pätilänjoen valuma-alueeseen. Se jaetaan vielä Karinjoen valuma-alueeseen, johon järvi kuuluu. Järven vedenpinnan korkeus on 151,7 metriä mpy, mikä on sama kuin viereisellä Etu-Tuohijärvelläkin. Järveen laskee kolme suo-ojaa ja siitä on kaivettu yhdysoja Etu-Tuohijärveen. Sen laskuoja on Ruoko-oja, joka laskee Myllyojaan ja sen jälkeen Pätilänjokeen, joka vuorostaan laskee Mommilanjärveen.
Riikosten Valkjärvi

Riikosten Valkjärvi on Kanta-Hämeessä Hämeenlinnassa Riikosten kylän lähellä sijaitseva järvi.
Maantietoa.
Järven pinta-ala on 7,9 hehtaaria ja se on 500 metriä pitkä ja 250 metriä leveä. Sen rantaviivan pituus on 1,2 kilometriä ja se on enimmäkseen kuivaa metsämaata. Järven itä ja koillisrannoilla on neljä vapaa-ajan asuntoa. Niille johtaa tie yhdystieltä 2951.
Vesistösuhteet.
Järvi kuuluu Kokemäenjoen vesistössä Vanajan reitin valuma-alueella Pätilänjoen valuma-alueeseen. Se jaetaan vielä Karinjoen valuma-alueeseen, johon järvi kuuluu. Järven vedenpinnan korkeus on 151,7 metriä mpy. Järveen laskee yksi lyhyt metsäoja, mutta sillä ei ole laskuojaa.
Rantostenjärvi

Rantostenjärvi on Kanta-Hämeessä Hämeenlinnassa Poikmetsän kylässä sijaitseva järvi.
Maantietoa.
Järvi sijaitsee Poikmetsän kylän peltoaukealla. Sen pinta-ala on 4,7 hehtaaria ja se on 350 metriä pitkä ja 200 metriä leveä. Sen rantaviivan pituus on 1,0 kilometriä ja sen rannat ovat nykyään suojametsää. Sillä on yksi luotomainen saari. Järven lähiympäristössä on viisi maatilaa, joiden viljelmät kiertävät järven ympäri. Rantaan on myös rakennettu myös kolme vapaa-ajan asuntoa ja kaksi kiinteistöä. Niille johtaa tie kylätieltä, joka yhdistää yhdystiet 2951 ja 13867.
Vesistösuhteet.
Järvi kuuluu Kokemäenjoen vesistössä Vanajan reitin valuma-alueella Pätilänjoen valuma-alueeseen. Se jaetaan vielä Karinjoen valuma-alueeseen, johon järvi kuuluu. Järven vedenpinnan korkeus on 132,9 metriä mpy. Pakkaselanjärvestä, jonka vedenpinta on 60 senttimetriä ylempänä, laskee puoli kilometriä pitkä oja. Järven laskuoja on Myllyoja, jolla on alajuoksulla monia eri nimiä. Vedet laskevat lopuksi Pätilänjoen kautta Mommilanjärveen.
Pakkaselanjärvi

Pakkaselanjärvi on Kanta-Hämeessä Hämeenlinnassa Poikmetsän kylän lähellä sijaitseva järvi.
Maantietoa.
Järvi on muodostunut mäen taakse jääneeseen painanteeseen. Sen pinta-ala on 12,4 hehtaaria ja se on 600 metriä pitkä ja 250 metriä leveä. Sen rantaviivan pituus on 2,4 kilometriä ja rannat ovat pääaisassa metsämaata. Saaria on viisi. Niistä suurin on 160 metriä pitkä ja kapea. Kolme saarista muodostavat saarien ketjun, joka viittaa harjumuodostelmaan. Kaksi muuta saaria ovat rannan tuntumassa olevia luotoja. Järven pohjoispäässä sijaitsee maatila. Sen rannoille on rakennettu viisi vapaa-ajan asuntoa, joista yksi sijaitsee suurimmassa saaressa. Niille johtaa tiet yhdystieltä 13867.
Vesistösuhteet.
Järvi kuuluu Kokemäenjoen vesistössä Vanajan reitin valuma-alueella Pätilänjoen valuma-alueeseen. Se jaetaan vielä Karinjoen valuma-alueeseen, johon järvi kuuluu. Järven vedenpinnan korkeus on 133,5 metriä mpy. Luoteisrantaan laskee suora oja Latvajärvestä, joka on kolmen lammikon muodostama suo. Sen kautta on johdettu kolme metsä- ja pelto-ojaa. Laskuoja on puoli kilometriä pitkä ja se laskee Rantostenjärveen. Se vuorostaan laskee Myllyojan kautta Pätilänjokeen, joka päättyy Mommilanjärveen.
Ahvenaistenjärvi

Ahvenaistenjärvi on Kanta-Hämeessä Hämeenlinnassa Poikmetsän kylän lähellä sijaitseva järvi.
Maantietoa.
Järvi sijaitsee metsämaastossa Poikmetsän Pakkaselassa olevan Punkastenmäen pohjoispuolella. Sen pinta-ala on 2,3 hehtaaria ja se on 350 metriä pitkä ja 100 metriä leveä. Sen rantaviivan pituus on 900 metriä ja sen rannat ovat leveää avosuota. Järvi on autio eikä sinne johda tietä.
Vesistösuhteet.
Järvi kuuluu Kokemäenjoen vesistössä Vanajan reitin valuma-alueella Pätilänjoen valuma-alueeseen. Se jaetaan vielä Karinjoen valuma-alueeseen, johon järvi kuuluu. Järven vedenpinnan korkeus on 155,1 metriä mpy. Järveä ympäröivä metsäalue on ojittamatonta metsää eikä järveenkään ole johdettu yhtään ojaa. Sille ei ole myöskään karttaan merkitty laskuojaa.
Iso-Väihi (Hollola)

Iso-Väihi on Päijät-Hämeessä Hollolassa Ojastenmälkin kylän lähellä sijaitseva lampi.
Maantietoa.
Lampi on metsälampi, joka sijaitsee kumpuilevassa mäkimaastossa. Lammen pinta-ala on 1,1 hehtaaria ja se on 200 metriä pitkä ja 100 metriä leveä. Sen rantaviivan pituus on 500 metriä ja se rannat ovat suota. Lammen etelärannalle on rakennettu vapaa-ajan asunto, jonne johtaa tie yhdystieltä 13889.
Vesistösuhteet.
Lampi kuuluu Kokemäenjoen vesistössä Vanajan reitin valuma-alueella Pätilänjoen valuma-alueeseen. Se jaetaan vielä Laihajoen valuma-alueeseen, johon lampi kuuluu. Lammen vedenpinnan korkeus on 152,4 metriä mpy. Ylempänä Väihinsuolla sijaitsee pienempi Vähä-Väihi, jonka vedenpinta on 3,2 metriä ylempänä. Sen laskuoja tuo suon ja lammen vedet Iso-Väihiin. Sen oma laskuoja jatkaa länteen ja se yhtyy puolen kilometrin päässä sijaitsevan ojitetun Lopalanniityn suo-ojiin. Ne on johdettu etelään virtaavaan Pitkänsillanojaan, joka yhtyy Porvolassa Kortajokeen. Kortajoki on alajuoksulla nimeltään Pätilänjoki, joka laskee Mommilanjärveen.
Alasjärvi (Janakkala)

Alasjärvi on Kanta-Hämeessä Janakkalassa Tervakosken kylätaajaman lähellä sijaitseva järvi.
Maantietoa.
Järvi sijaitsee Tervakosken kylän keskustaajaman lounaispuolella. Järvenselästä työntyy lounaaseen 1,1 kilometriä pitkä Kuosarinlahti ja Savilahden taakse kaakkoon kilometrin pituinen Luulionlahti. Järven pinta-ala on 121 hehtaaria ja se on 2,4 kilometriä pitkä ja 2,0 kilometriä leveä. Sen rantaviivan pituus on 13,6 kilometriä ja rannat ovat puoliksi suo- ja metsämaata. Järven luoteis- ja koillisrannat ovat taajama-aluetta, mutta muut rannat ovat enimmäkseen luonnontilassa. Saaria on 12, joista 10 ovat yli aarin ja kaksi alle aarin kokoisia. Saarten yhteispinta-ala on 0,97 ha ja rantaviivan yhteispituus on 1,6 kilometriä.
Järvi on säännöstelty, jolloin vedenpinnan korkeuden tulee pysyä korkeusarvojen 90,75 m ja 91,40 m välillä. Säännöstely toimenpannaan Tervakosken paperitehtaan tarpeisiin ja se koskee myös Alasjärven valuma-alueen yläpuolisia suuria järviä. Järven tilavuudeksi on luotaamalla saatu 2 073 tuhatta kuutiometriä, jolloin sen keskisyvyydeksi saadaan 1,7 metriä. Järvi on hyvin tasapohjainen. Järven suurin syvyys on 2,7 metriä ja se löytyy järvialtaan keskeltä.
Järven luoteisrannassa on lounaasta lukien Marttila, Pajunoja, Korpilo, Tietty ja Tervakosken puuhamaa. Ne yhdistää toisiinsa yhdystie 2974. Koillisrannassa sijaitsee vain Lepola, joka kuuluu kiinteästi keskutaajamaan. Tietyn ja Lepolan välissä virtaa Tervajoki, joka sukeltaa hetkeksi paperitehtaan alle.
Vesistösuhteet.
Järvi kuuluu Kokemäenjoen vesistössä Vanajan reitin valuma-alueella Tervajoen valuma-alueeseen. Se jaetaan vielä Alasjärven alueeseen, johon järvi kuuluu. Järven vedenpinnan keskikorkeus on 91,2 metriä mpy. Kuosarinlahteen laskee samalla korkeudella oleva Sokslammi. Samaan lahteen tulee myös Toivanjoki, joka on Kesijärven laskujoki. Toivanjoen kautta tulee pääosa Alasjärven läpi virtaavasta vedestä. Luulionlahteen laskee Saukonoja, joka virtaa Piilosuon turvetuotantoalueen vierestä. Järvenselän luoteisrantaan laskee vielä lyhyt Tietynoja. Järven laskujoki on Tervajoki, joka käytyään paperitehtaan alla, poistuu taajama-alueelta pohjoiseen Patalan suuntaan. Se laskee Kernaalanjärven kaakkoispäähän. Vedet jatkavat siitä Hiidenjokeen, joka laskee Vanajaveteen. Laskennallinen viipymä järvessä on 7 vuorokautta.
Sokslammi

Sokslammi on Kanta-Hämeessä Janakkalassa Tervakosken kylätaajaman lähellä sijaitseva lampi.
Maantietoa.
Lammen pinta-ala on 34 hehtaaria ja se on 1,0 kilometriä pitkä ja 550 metriä leveä. Sen rantaviivan pituus on 3,1 kilometriä. Saaria on kaksi, jotka ovat rannanviereisiä luotoja. Lampi on säännöstelty, jolloin vedenpinnan korkeuden tulee pysyä korkeusarvojen 90,75 m ja 91,40 m välillä. Säännöstely liittyy Alasjärven säännöstelyyn, joka vaikuttaa myös Sokslammin vedenpinnan korkeuteen yhtä suurella määrällä. Lammen luoteispuoli on peltomaata ja siellä sijaitsee viisi maatila. Rannoille on rakennettu muutama vapaa-ajan asunto ja kiinteistö, joille johtaa tiet Tervakoskelta yhdystieltä 2874.
Vesistösuhteet.
Lampi kuuluu Kokemäenjoen vesistössä Vanajan reitin valuma-alueella Tervajoen valuma-alueeseen. Se jaetaan vielä Alasjärven alueeseen, johon lampi kuuluu. Lammen vedenpinnan korkeus on 91,2 metriä mpy. Siihen laskee kolme lyhyttä pelto- ja metsäojaa. Lammen oma laskuoja lähtee kaakkoisrannasta ja laskee 300 metrin jälkeen Alasjärveen.
Hyvälammi

Hyvälammi on Kanta-Hämeessä Janakkalassa Vähikkälän kylän lähellä sijaitseva lampi.
Maantietoa.
Lampi sijaitsee Kesijärven pohjoispuolella ja sen pinta-ala on 11,9 hehtaaria ja se on 550 metriä pitkä ja 350 metriä leveä. Sen rantaviivan pituus on 1,5 kilometriä ja rannat ovat enimmäkseen peltomaata. Rannoille on rakennettu yhdeksän vapaa-ajan asuntoa, joille johtaa tiet Launosista ja Vähikkälästä.
Vesistösuhteet.
Lampi kuuluu Kokemäenjoen vesistössä Vanajan reitin valuma-alueella Tervajoen valuma-alueeseen. Se jaetaan vielä Kesijärven alueeseen, johon lampi kuuluu. Lammen vedenpinnan korkeus on 98,5 metriä mpy. Siihen laskee neljä pelto-ojaa ja sen laskuoja on Vetelänoja, joka laskee Kesijärveen. Laskennallinen veden keskiviipymä järvessä on 40 vuorokautta.
Huhkajanlammi

Huhkajanlammi on Kanta-Hämeessä Lopella Joentaan kylän lähellä sijaitseva lampi.
Maantietoa.
Lampi sijaitsee suon ja pellon välissä. Se pinta-ala on 6,0 hehtaaria ja se on 400 metriä pitkä ja 150 metriä leveä. Sen rantaviivan pituus on 1,0 kilometriä ja rannat ovat suota. lampi on kasvamassa umpeen ja se on autio. Lähin asutus sijaitsee 300 metrin päässä.
Vesistösuhteet.
Lampi kuuluu Kokemäenjoen vesistössä Vanajan reitin valuma-alueella Tervajoen valuma-alueeseen. Se jaetaan vielä Kesijärven alueeseen, johon lampi kuuluu. Lammen vedenpinnan korkeus on 114,1 metriä mpy. Siihen laskee kolme pelto-ojaa, jossa yhdessä tulee mukana myös suon kuivatusvesiä. Lammen laskuoja lähtee itään seuraten aluksi Sammaleensuon reunaa. Myöhemmin se yhtyy Leiniäisten ojaan, joka yhtyy sitten Pikkujokeen. Pikkujoki yhtyy Lopen taajamassa Loppijärven laskijokeen Nummistenjokeen. Se laskee Kesijärveen.
Fenatsakiini

Fenatsakiini (C20H22N2O) on kinatsoliinijohdannaisiin kuuluva orgaaninen yhdiste. Yhdistettä käytetään muun muassa maataloudessa akarisidina eli torjumaan haitallisia punkkeja.
Ominaisuudet.
Huoneenlämpötilassa fenatsakiini on värittömiä kiteitä. Aine on käytännöllisesti katsoen veteen liukenematonta, mutta liukenee orgaanisiin liuottimiin esimerkiksi asetoniin, kloroformiin, etyyliasetaattiin, dimetyyliformamidiin ja tolueeniin. Fenatsakiini tehoaa vihannespunkkeihin ja hyönteisiin. Punkeista esimerkiksi "Brevipalpus"-, "Eutetranychus"-, "Panonychus"- ja "Tetranychus"-sukujen lajit ovat herkkiä aineelle ja se tehoaa myös punkkien muniin. Fenatsakiinin vaikutusmekanismi perustuu siihen, että se sitoutuu soluhengityksessä tärkeässä asemassa olevaan NADH-dehydrogenaasiin ja estää entsyymin tarvitseman koentsyymin ubikinonin sitoutumista. Fenatsakiini on lievästi myrkyllistä nisäkkäille ja muun muassa ärsyttää ihoa ja silmiä.
Valmistus ja käyttö.
Fenatsakiinin synteesin ensimmäisessä vaiheessa antraniilihappo ja formamidi reagoivat muodostaen 4-hydroksikinatsoliinia, joka kloorataan 4-kloorikinatsoliiniksi. Tämä yhdiste reagoi 4-"tert"-butyylifenyylietanolin, jota muodostuu etyleenioksidin ja "tert"-butyylibentseenin välisellä reaktiolla, kanssa muodostaen fenatsakiinia. Fenatsakiinia käytetään akarisidina kasvihuoneissa kasvatettavissa koristekasveissa sekä sitrus-, omena-, manteli-, puuvilla- ja viiniviljelmillä.
Allergia &amp; Astma

Allergia &amp; Astma on Allergia- ja astmaliiton julkaisema allergia-, iho- ja astmaterveyden asiantuntijalehti. Lehti ilmestyy painettuna neljä kertaa vuodessa. Painetun lehden jutut sekä muita ajankohtaisia artikkeleita julkaistaan myös lehden verkkosivuilla, joka avattiin helmikuussa 2017.
Lehdessä julkaistaan muun muassa asiantuntija-artikkeleita, vertaiskertomuksia, ruokaohjeita, kolumneja sekä tietoa yhdistystoiminnasta.
Allergia &amp; Astma on allergia- ja astmayhdistysten jäsenetu, jonka voi myös tilata. Lehteen on liittynyt erikseen lääkäreille tarkoitettu lääkäripainos.
Takanami-luokka

Takanami-luokka () on Japanin meri-itsepuolustusvoimain viiden vuodesta 2003 palvelukseenotetun ohjushävittäjän muodostama alusluokka.
Suunnittelu.
Luokka on Japanin itsepuolustusvoimien laivaston neljännen sukupolven ohjushävittäjäluokka, jonka alukset on kehitetty Murasame-luokasta. Muutoksia aiempaan ovat kehittyneempi tulenjohtojärjestelmä OPS-24B sekä kaikuluotain. Murasame-luokan kolmen tuuman tykki on vaihdettu 127 millimetrin tykkiin ja Sea Sparrow -merimaaliohjukset on korvattu RIM-162 Evolved Sea Sparrow Missilellä.
SilkAirin lento 185

SilkAirin lento 185 oli SilkAir-yhtiön matkustajalento Indonesian pääkaupungista Jakartasta Singaporeen. 19. joulukuuta 1997 lennolla ollut Boeing-737-300-tyyppinen kone syöksyi Musi-jokeen eteläisellä Sumatran saarella lähellä Palembangia, ja kaikki 97 matkustajaa sekä seitsemän miehistön jäsentä kuolivat. Onnettomuuden syy oli NTSB:n mukaan kapteenin suorittama itsemurhaisku, jonka taustalla olivat hänen taloudelliset vaikeutensa, Singaporen oma tutkintalautakunta ei kuitenkaan suostunut julkaisemaan syytä ja kertoi että onnettomuuden syy oli tuntematon.
Wilhelm Reinhard von Neipperg

 
Wilhelm Reinhard von Neipperg (27. toukokuuta 1684 – 26. toukokuuta 1774) oli itävaltalainen kreivi ja sotilas.
Lapsuus.
Neipperg syntyi Schwaigernissa, joka kuului Neippergin suvun kreivikuntaan. Hänen isänsä oli sotamarsalkka kreivi Eberhard Friedrich von Neipperg (1655–1725) ja äitinsä Margaretha Lucretia von Hornberg (1658–1686). Hänen äitinsä kuoli Neippergin ollessa vain 2-vuotias. Hän vietti lapsuutensa Wienissä. 
Ura.
Neipperg liittyi Itävallan keisarilliseen armeijaan 1702. Hän palveli isänsä rykmentissä ja yleni everstiluutnantiksi 1709 ja everstiksi vuoteen 1715 mennessä. Itävallan–Turkin sodassa 1716–1718 Neipperg kunnostautui piiritystaisteluissa Timișoarassa vuonna 1716 ja Belgradissa vuonna 1717. Sota päättyi Itävallan voittoon ja Passarowitzin rauhansopimukseen.
Sodan jälkeen hän keskeytti sotilasuransa osallistuakseen Lothringenin prinssi Fransin opettamiseen. Fransista tuli aikanaan Pyhän saksalais-roomalaisen keisarikunnan keisari. Hänet ylennettiin kenraalimajuriksi 1723. Vuonna 1726 Neippergille myönnettiin valtakunnankreiviys ja hän meni naimisiin kreivitär Maria Franciska von Khevenhüllerin (1702–1776) kanssa. Vuonna 1730 hänestä tuli Luxemburgin kuvernööri. Hän osallistui sotamarsalkkaluutnanttina Puolan perimyssotaan Italian rintamalla vuonna 1733. Vuonna 1735 hänestä tuli Timișoaran kuvernööri.
Itävallan–Turkin sota 1737–1739.
Uusi Itävallan–Turkin sota alkoi 1737. Hänen komentamansa osasto ei ehtinyt ottaa osaa heinäkuussa 1737 käytyyn tappiolliseen Grockan taisteluun, mutta saapui paikalle suojaamaan sotamarsalkka Wallisin johtaman armeijan pääosan vetäytymistä. Neipperg sai tehtäväkseen toimia rauhanneuvottelijana samalla kun Osmanien valtakunnan armeija piiritti Belgradia. Innokkaasti rauhaa hakeneen suurvisiiri Hacı İvaz Mehmed paššan kerrotaan ottaneen Neippergin panttivangikseen neuvottelujen ajaksi, mikä esti Neippergiä saamasta ajankohtaisia tietoja rintamatilanteesta. Sota oli joka tapauksessa Itävallalle tappiollinen, ja Neippergin neuvottelema Belgradin rauhansopimus luovutti osmaneille takaisin alueet, mitkä Itävalta oli saanut edellisen sodan päättäneessä Passarowitzin rauhassa. Habsburgien Itävallassa tappiota ja seurannutta rauhansopimusta pidettiin häpeällisenä ja Neipperg oli yksi kenraaleista, jotka joutuivat sotaoikeuden eteen. Hänet tuomittiin vankeuteen, mutta 1740 valtaannoussut keisarinna Maria Teresia armahti hänet muiden samassa sotaoikeudessa tuomittujen kanssa.
Tämän jälkeen Neipperg osallistui Itävallan perimyssotaan ja hävisi Mollwitzissa Fredrik II:lle 1741. Voitto oli sotakuninkaana tunnetun Fredrik II:n ensimmäinen. Neippergistä tehtiin kuitenkin sotamarsalkka myöhemmin saman vuoden aikana. Vuonna 1755 hänestä tuli korkeimman sotaneuvoston presidentti.
Hän kuoli Wienissä vuonna 1774, juuri ennen 90-vuotispäiväänsä.
Perhe.
Hänen vaimonsa Maria Franciska kuoli kaksi vuotta myöhemmin. Hänen tyttärestään Maria Wilhelmina von Neippergistä tuli keisari Frans I:n rakastajatar. Hänen lapsenlapsensa Adam Albert von Neipperg meni naimisiin Napoleon Bonaparten lesken Marie Louisen kanssa.
Kaymakam

Kaymakam on kuvernööriä tarkoittava virkanimi. Sitä käytetään nykyään Turkissa ja Libanonissa, sekä epävirallisessa valtiossa Pohjois-Kyproksen turkkilaisessa tasavallassa. Osmanien valtakunnassa kaymakamin virka tarkoitti ajasta ja yhteydestä riippuen eri asioita, kuten esimerkiksi kuvernööriä tai kenraalikuvernööriä, ja taas korkeampana osmanihallinnossa suurvisiirin sijaista tai sulttaanin yhteysupseeria. 1800-luvulla siitä tuli sotilasarvo. Osmaniarmeijassa se vastasi everstiluutnantin arvoa, ja Egyptin armeijassa (قائم مقام, "Qaimaqam") everstiä.
Osmanien valtakunta.
Osmanien hallinnossa Kaymakamin virkanimi tarkoitti ajasta ja yhteydestä riippuen eri asemia ja tehtäviä. Korkea-arvoisin oli suurvisiirin sijaisen paikka, joka otettiin käyttöön aina kun suurvisiiri lähti Istanbulista johtamaan sotaretkeä. Sijaisella oli lähes yhtä paljon arvovaltaa kuin varsinaisella suurvisiirillä, joskin kaymakam ei saanut puuttua niihin sotilasasioihin, joista sotaretkellään oleva suurvisiiri vastasi eikä myöskään niiden alueiden hallintoon, joissa suurvisiiri armeijoineen oli. Sijaisvirka otettiin myös käyttöön niissä tapauksissa, kun virkaan nimitetty uusi suurvisiiri ei ollut Istanbulissa ja viipyi matkallaan pääkaupunkiin. Osmanien valtakunnan loppuaikoina suurvisiirin sijaista tarkoittava kaymakamin virka ruvettiin antamaan sheikki al-Islamille.
1800-luvun osmaniarmeijassa kaymakam tarkoitti everstiluutnantin arvoa. Tanzimat-uudistusten myötä hallintopiirien eli sancakien kuvernöörin virkanimeksi tuli myös kaymakam. Tämä tapa periytyi nyky-Turkille.
Fairfieldin piirikunta (Connecticut)

Fairfieldin piirikunta () on Yhdysvaltojen Connecticutin osavaltion läntisin ja väestömäärältään suurin piirikunta. Vuoden 2010 väestönlaskennassa Fairfieldin asukasluku oli 916 829. Heistä lähes puolet asuu piirikunnan neljässä suurimmassa kaupungissa: Bridgeport (137 000), Stamford (121 000), Norwalk (88 000) ja Danbury (81 000 asukasta). Pientalovaltainen piirikunta kuuluu New Yorkin pohjoiseen esikaupunkivyöhykkeeseen, ja suuri osa sen asukkaista käy töissä Manhattanilla.
Fairfieldin naapuripiirikunnat ovat Litchfield pohjoisessa ja New Haven idässä. Lännessä rajanaapurit ovat New Yorkin osavaltion Westchesterin, Putnamin ja Dutchessin piirikunnat. Etelässä Fairfieldin naapureita ovat Long Island Soundin takana sijaitsevat New Yorkin piirikunnat Nassau ja Suffolk.
Connecticutin piirikunnilla ei enää ole paikallishallintoa eikä hallintokaupunkia, mutta aiemmin sellaisia ovat Fairfieldin piirikunnassa olleet Fairfield (1666–1853) ja Bridgeport (1853–1960)
Fairfieldin ”kultarannikko”.
Fairfieldin piirikunta rajoittuu etelässä Long Island Sound -lahteen. Sarja rannikolle ja Metro-North-rautatieyhtiön New Haven Linen varteen sijoittuvia pikkukaupunkeja tunnetaan nimellä ”kultarannikko” vauraan asujaimistonsa takia. Näitä taajamia ovat Easton, Fairfield, Darien, Greenwich, New Canaan, Norwalk, Ridgefield, Stamford, Weston, Westport ja Wilton.
1960–1980-luvuilla monet suuryritykset siirsivät pääkonttoreitaan New Yorkista Fairfieldin ”kultarannikolle”, mutta trendi alkoi hidastua 1990-luvulle tultaessa.
Osavaltion arvostetuimpia asuinalueita.
Vuonna 2014 Movoto-kiinteistönvälitysyhtiö valitsi Connecticutin osavaltion kymmeneksi parhaaksi asuinalueeksi monia Fairfieldin piirikunnassa sijaitsevia kohteita: ykköseksi Stamfordin, toiseksi parhaaksi Bethelin ja kolmanneksi parhaaksi Danburyn. Seitsemäntenä listalla oli Darien, yhdeksäntenä Westport ja kymmenentenä Newtown, vaikka se oli pari vuotta aiemmin saanut kielteistä julkisuutta Sandy Hookin kouluammuskelutapauksen takia. Vuonna 2016 sama yhtiö arvioi Connecticutin parhaita asuinpaikkoja lapsiperheille, ja kärkitilan sai Fairfieldin piirikunnan Trumbull. Kymmenen parhaan joukkoon arvioitiin myös Stamford, Danbury ja Wilton.
Piirikunnan korkeakouluja.
Piirikunnan Fairfieldin kaupungissa toimivat yksityinen tutkimusyliopisto Fairfield University sekä Sacred Heart University. Bridgeportissa toimii University of Bridgeport ja Danburyssa Western Connecticut State University. Norwalkissa ja Housatonicissa on community colleget.
Okakalat

Okakalat (Stephanoberycoidei) on syvänmeren kalojen ryhmä, joka nykyisin luokitellaan limapääkalojen lahkon (Beryciformes) alalahkoksi. Siihen luetaan kuusi kalaheimoa, mm. rokkopäät (Gibberichthyidae), okakalat (Stephanoberycidae) ja valaanpäät (Cetomimidae). Lajeja tunnetaan yhteensä noin 40.
Aiemmin osa okakalojen heimoista luokiteltiin erilliseksi lahkokseen Stephanoberyciformes, johon kuului myös harjapäiden heimo (Melamphaidae).
Wendy and the Refugee Neverland

Wendy and the Refugee Neverland on vuonna 2017 ensi-iltansa saanut suomalainen indie-komediaelokuva, jonka on ohjannut Olli Ilpo Salonen. Sen pääosaa esittää Minka Kuustonen.
Elokuva kertoo samannimisestä helsinkiläisestä indie-rockia soittavasta yhtyeestä, joka haaveilee läpimurrosta. Kuustonen esittää elokuvassa yhtyeen keulahahmoa ja laulajaa Krisua. Yhtyeen soittajia ja muita keskeisiä rooleja esittävät Joonas Kääriäinen, Juha Pulli, Jonas Saari, Antti Heikkinen, Linda Wiklund ja Joonas Snellman. Muissa rooleissa nähdään muun muassa Niina Lahtinen, Eero Milonoff, Matti Onnismaa, Ville Tiihonen, Pirjo Heikkilä, Jari Virman, Mikko Leppilampi, Ylermi Rajamaa ja Roope Salminen. "Wendy and the Refugee Neverland" on toteutettu yhteishankkeena, jossa päänäyttelijät kuuluivat käsikirjoitustyöryhmään. Aalto-yliopiston kurssityöstä alkunsa saanut elokuva on kuvattu pienellä, lyhytelokuvan tekoon tarkoitetulla budjetilla.
"Wendy and the Refugee Neverland" sai ensi-iltansa 21. heinäkuuta 2017 Suomessa. Elokuvan kansainvälinen ensi-ilta oli Haugesundin elokuvajuhlilla elokuussa 2017.
Rugelach

Rugelach on juutalainen leivonnainen. Se on aškenasijuutalaista alkuperää ja erityisen suosittu Israelissa, jossa sitä myydään yleisesti kahviloissa ja leipomoissa. Se on suosittu myös eurooppalaisten ja amerikkalaisten juutalaisten keskuudessa. 
Perinteisesti rugelachit ovat puolikuun muotoisia, ja ne valmistetaan kolmionmuotoisesta taikinasta, joka kääritään täytteen ympärille. Joidenkin lähteiden mukaan sekä rugelach että ranskalainen voisarvi ovat molemmat saman wieniläisen leivonnaisen kehitysmuotoja. Urbaanin legendan mukaan Wienissä keksittiin valmistaa puolikuun mallisisa leivonnaisia vuoden 1683 Wienin taistelun voiton kunniaksi. Todellisuudessa näyttää kuitenkin siltä, että sekä rugelach ja sen väitetty edeltäjä Kipferi ovat vielä vanhempia, kun taas voisarvi modernissa muodossaan kehitettiin vasta 1800-luvulla. Tämä on johtanut näkemyksiin, joissa voisarvea pidetään rugelachin ja Kipferin jälkeläisenä.
Rugelach voidaan valmistaa myös struudelin malliseksi mutta kuitenkin niin, että se leikataan paloiksi ennen paistamista.
Grocka

Grocka () on kaupunkilähiö ja yksi 17 kaupunkikunnasta, jotka yhdessä muodostavat Serbian pääkaupungin Belgradin.
Maantiede.
Grocka sijaitsee Belgradin keskustasta itään. Laajemmin se sijaitsee Šumadijan alueen pohjoisosassa, ja sen pohjoinen osa kuuluu Tonavan laakson Podunavljen makroalueeseen, kun sen eteläinen osa sijoittuu Raljajoen laaksoon. Grockan kaupungin korkeus merenpinnasta on 71 metriä, joka tekee siitä yhden Belgradin matalimmista kohdista. Muita sen alueen jokia ovat Bolečica ja Gročica.
Grockaan on kooltaan 289 km² ja siihen kuuluu 15 asuinaluetta, jotka ovat lähinnä maaseutua keskustan aluetta lukuun ottamatta. Vuoden 2011 väestölaskennassa alueella asui 83 907 asukasta. Se on yksi Belgradin nopeimmin kasvavista kaupunkikunnista. 
Historia.
Grockan taistelu.
Grockan tunnetuin historiallinen tapahtuma on Grockan taistelu, joka käytiin 22. heinäkuuta 1739 sen alueella. Osmanien valtakunnan joukkojen komentaja Hacı İvaz Mehmed pašša käytti kaupungin vaihtelevaa ja kumpuilevaa maastoa tehokkaasti hyödykseen sijoittaessaan joukkoja sekä vastahyökkäyksissä. Osmanit voittivat kreivi Wallisin johtaman Habsburgien Itävallan armeijan, jonka jälkeen ne saattoivat edetä piirittämään Belgradia. Grockan taistelu jäi vuosina 1737–1739 käydyn Itävallan–Turkin sodan ratkaisutaisteluksi ja johti Itävallalle tappiollisen Belgradin rauhan solmimiseen.
Perääntynyt Itävallan armeija ei ehtinyt haudata kaatuneitaan, vaan ne jäivät usein sijoilleen makaamaan. Seuraavana vuonna alueella kulkenut matkailija kertoi Grockalaisten ottaneen itävaltalaissotilaiden päähineet käyttöönsä:
Historiallinen katu.
Yksi kaupungin nähtävyyksistä on siellä oleva katu, jota kutsutaan historialliseksi kaduksi. Sen varrella on suojelukohteina säilytettyjä vanhoja asuin- ja kaupparakennuksia, joista vanhimmat on rakennettu 150-250 vuotta sitten. Katua säilytetään elävänä muistomerkkina 1800-luvun alkupuolen pikkukaupunkimiljööstä.
Nassaun piirikunta (New York)

Nassaun piirikunta [ˈnæsɔː] on Yhdysvaltojen New Yorkin osavaltion piirikunta, joka sijaitsee Long Islandin saaren länsiosassa heti New Yorkin kaupungin itäpuolella. Vuoden 2010 väestönlaskennassa piirikunnan asukasluku oli 1 339 532.
Nassaun piirikunta kuuluu New Yorkin esikaupunkivyöhykkeeseen ja on tunnettu vauraiden ihmisten pientalovaltaisena asuinpaikkana. Vuonna 2012 Forbes-talouslehden listauksessa neljä Nassaun asuinaluetta sijoittui Yhdysvaltojen kymmenen hyvätuloisimman joukkoon: Long Islandin pohjoisrannikon 1 300 asukkaan Plandome, Manhassetin 3 000 asukkaan osa-alue Munsey Park ja 2 200 asukkaan Oyster Bay Cove sekä Long Islandin etelärannikon Hempsteadin kuntaan kuuluva vajaan viidensadan asukkaan Hewlett Neck. Keskitulotasoltaan Nassau sijoittui kaikista Yhdysvaltojen piirikunnista 12 vauraimman joukkoon.
Nassaun piirikunnan viidestä kunnasta "city"-kuntamuotoa edustavat Glen Cove (26 964 asukasta) ja omalla kapealla saarellaan Long Islandin etelärannikolla sijaitseva Long Beach (33 275). "Town"-kuntamuotoa edustavat alueiltaan ja väkiluvuiltaan suuremmat Hempstead (759 757), North Hempstead (226 322) ja piirikunnan itäosassa saaren pohjoisrannalta etelärannalle ulottuva Oyster Bay (293 214 asukasta).
Eri taajamia (pienemmät hallinnollisesti muotoa "village" tai "hamlet") Nassaun piirikunnassa ovat:
Elavus (Raision kirkkoherra)

Elavus (k. 1347 jälkeen) oli 1300-luvulla elänyt Raision kirkkoherra ja Turun hiippakunnan ensimmäinen tuomiorovasti. Elavus opiskeli Pariisin yliopistossa ja toimi ainakin vuodesta 1320 Turun tuomiokapitulin kaniikkina. Piispa Hemming nimitti hänet tuomiorovastiksi vuonna 1340.
Red Dead

Red Dead on Rockstar Gamesin julkaisema villiin länteen sijoittuva videopelien sarja. Uudemmat "Redemption"-pelit ovat avoimen pelimaailman toimintaseikkailupelejä ja konseptiltaan hyvin samankaltaisia kuin saman kehittäjän "Grand Theft Auto" -pelit.
TOAS Espantorni

TOAS Espantorni tai Espantorni on vuonna 2015 valmistunut asuinkerrostalo Tampereella Tampellan kaupunginosassa. 17-kerroksisen rakennuksen omistaa Tampereen opiskelija-asuntosäätiö, ja se sisältää opiskelijakäyttöön tarkoitettuja vuokra-asuntoja. Rakennuksen katutasossa on myös liiketiloja ja muun muassa ruokakauppa. Korkeimmassa kerroksessa sijaitsee vuokrattavissa oleva saunatila. Espantorni on Tampereen keskusta-alueen viidenneksi korkein rakennus Näsinneulan, Tornihotellin, Luminaryn ja Hotelli Ilveksen jälkeen. .
Sudet (jalkapallo)

 
Kouvolan Sudet oli kouvolalainen jalkapalloseura, jonka miesten edustusjoukkue pelasi kaudella 2021 Kolmosessa. Lisäksi seuralla oli naisten edustusjoukkue sekä reservi- ja juniorijoukkueita.
Jalkapallossa Sudet voitti ensimmäisen, ja toistaiseksi ainoan, mestaruutensa vuonna 1940. Lisäksi sen voittanut kerran hopeaa 1942 ja neljästi pronssia. Yhteensä seura on pelannut viisitoista kautta pääsarjatasolla, ja se on pudotuspelit mukaan lukien maratontaulukon sijalla 25.
Kaudeksi 2011 Sudet nousi Suomen kolmanneksi korkeimmalle sarjatasolle Kakkoseen toisen kouvolalaisseuran FC Kuusankosken vapaaksi jättämälle paikalle. Samalla MyPa-taustaiset entiset liigapelaajat Janne Lindberg ja Jukka Lindström tulivat seuran valmennukseen. Edellisen kerran Sudet pelasi yhtä korkealla sarjatasolla kaudella 1990. Vietettyään hiljaiseloa lähes koko 1990-luvun Sudet aloitti toimintansa uudelleen vuonna 2001, jalkapalloseura FC Kouvolan ja salibandyseura Kymen Salibandyn siirtyessä vanhan perinteikkään nimen alle.
Vuonna 2019 Kouvolan jalkapalloseurojen miesten edustusjoukkueet päättivät yhdistävän voimiaan. Jalkapallon neljänneksi korkeimmalla sarjatasolla Kolmosessa pelaava FC Peltirumpu luopui kauden jälkeen sarjapaikastaan ja yhdistyi Kouvolan Susien kanssa. Seuraavalla kaudella joukkue pelasi Susien sarjapaikalla nimellä KJP Sudet. Kaudella 2021 sarjapaikan ottaa KJP. Siirtymäaika tarvitaan, koska KJP:llä ei ole vielä varsinaista seurastatusta. Joukkue kootaan pääasiassa Susien, Peltirummun ja MYPA:n edustusjoukkueiden pelaajista sekä KJP:n B-junioreista yli-ikäisiksi kasvavista pojista. Seurojen mukaan sopimuksen tavoitteena on vahvistaa jalkapallon asemaa Kouvolassa ja luoda edellytykset kehittää systemaattisesti junioripelaajia Suomen huipulle.
Granville Sharp

Granville Sharp (10. marraskuuta 1735 Durham – 6. heinäkuuta 1813 Lontoo) oli yksi ensimmäisistä englantilaisista, jotka taistelivat orjuutta vastaan. Sharp pyrki myös korjaamaan muita yhteiskunnan vääryyksiä ja epäoikeudenmukaisuuksia. Hän kehitti suunnitelman, jonka tarkoituksena oli siirtää mustaihoiset orjat Sierra Leoneen ja perusti St. George’s Bay Companyn, joka oli Sierra Leone Companyn edelläkävijä. Hänen pyrkimyksensä johtivat ensiksi Granville Townin perustamiseen ja myöhemmin Sierra Leonen Freetownin perustamiseen, minkä vuoksi häntä pidetään yhtenä Sierra Leonen perustajista. Sharp oli myös Raamatun opiskelija, klassisisti sekä lahjakas muusikko.
Antti Vahteri

Antti Vahteri (2. joulukuuta 1889 Loimaa – 13. heinäkuuta 1954) oli suomalainen toimittaja, joka työskenteli 1920-luvulta lähtien "Suomen Sosialidemokraatissa". Hän kuului niin sanottuihin vasemmistososialidemokraatteihin.
Vahteri tuli ylioppilaaksi 1911. Hän kävi Norden-yhdistyksen sanomalehtimieskursseilla Oslossa ja teki opintomatkan Keski-Euroopan maihin sanomalehtimiesstipendillä. Sanomalehtimiestoimintansa hän aloitti aikakauslehti Sanassa 1913-1914. Vahteri työskenteli vuodesta 1917 lähtien ulkomaanosaston toimittajana "Työmiehessä", kunnes lehti lakkautettiin Suomen sisällissodan loppuvaiheessa huhtikuussa 1918. Tämän jälkeen hän oli pitkään "Työmiehen" seuraajaksi perustetun "Suomen Sosialidemokraatin" toimituksessa ulkomaanosaston toimittajana vuodesta 1922 lähtien. Myöhemmin jatkosodan aikana Vahteri työskenteli myös lehden pääkirjoitustoimittajana yhdessä Eero A. Wuoren, Yrjö Kallisen ja Yrjö Ruudun kanssa. Vuonna 1945 Vahteri aloitti Suomen Tietotoimiston apulaisjohtajana. Tehtävä perustettiin Yleisradion uuden pääjohtajan Hella Wuolijoen vaatimuksesta valvomaan STT:n radiouutisten toimittamista. Vahteri ei kuitenkaan suuremmin puuttunut uutistoimituksen työskentelyyn.
Vahteri suomensi myös ulkomaisten sosialidemokraattien kuten Karl Rennerin ja Karl Kautskyn teoksia.
Fouta Djallon

Fouta Djallon (myös Futa Djallon ja muita kirjoitusasuja, alkuperäinen fulaninkielinen nimi Fuuta Jaloo) on ylänköalue Guinean länsi- ja keskiosissa. Sen pinta-ala on noin 77 000 neliökilometriä.
Alueen pinnankorkeus on Atlantin valtameren lähellä 300–400 metriä ja keskiosassa 800–1 000 metriä. Korkein kohta on Loura- eli Tamguevuori (1 537 metriä). Fouta Djallonilta saavat alkunsa Gambiajoki, Senegalin alkujoki Bafing ja monet Nigerin yläjuoksun sivujoista. Alkuperäiset trooppiset sademetsät on lähes kokonaan hakattu. Seudulla harjoitetaan maanviljelyä ja karjanhoitoa.
Fouta Djallon on saanut nimensä alkuperäisestä fulaninkielisestä nimestä alueelle ja kanta-asukkaistaan djalonkeista. Myöhemmin sinne muutti fulbeja, jotka 1600-luvun loppuun mennessä muodostivat alueen pääväestön. 1700- ja 1800-luvuilla aluetta hallitsi islamilainen Fouta Djallonin fulbevaltio, joka liitettiin Ranskan Guineaan vuonna 1897.
Manchesterin isku 2017

Manchesterin isku 2017 oli itsemurhaisku, joka tapahtui Manchesterissa, Manchester Arenalla 22. toukokuuta 2017 ja joka tappoi 23 ihmistä. Noin puoli yhdeltätoista illalla Britannian aikaa yhdysvaltalainen pop-artisti Ariana Grande oli juuri päättänyt konserttinsa kun monitoimihallin sisäänkäynnin aulassa räjähti. Poliisin mukaan iskun tekijä oli 22-vuotias Salman Ramadan Abedi. Hän oli libyalaistaustainen, Manchesterissa syntynyt Salfordin yliopiston opiskelija. Hänellä on kolme sisarusta.
Itse tehtyyn pommiin oli lisätty nauloja, pultteja ja metallirojua sen tuhovaikutuksen lisäämiseksi. Iskussa kuoli 22 henkilöä ja ainakin 120 haavoittui. Iskussa kuoli monenikäisiä ihmisiä, myös lapsia. Nuorin iskussa kuollut oli 8-vuotias. Terroristijärjestö Isis sanoi olleensa iskun takana.
Poliisi pidätti toukokuun loppuun mennessä yhteensä kuusitoista henkilöä iskuun liittyen, muun muassa tekijän isän ja veljen Tripolissa Libyassa. Yksi pidätetyistä oli nainen. Heistä kaksi vapautettiin ilman syytteitä. Englannin tiedustelupalvelua oli varoitettu kolmesti Abedin ääriajattelusta. Abedin oli pyytänyt perheeltään teolleen anteeksiantoa päivää ennen iskua.
Abedin asunnon kotietsinnässä löytyi runsaasti pommien valmistamiseen tarvittavia kemikaaleja ja osia.
Marraskuussa 2017 brittimedialle vuotanut asiakirja paljasti, että terrori-iskun pelastustyöt viivästyivät tietokatkon vuoksi lähes kaksi tuntia.
Sierra Leonen yliopisto

Sierra Leonen yliopisto () tarkoittaa entistä Sierra Leonen yliopistoa, joka organisoitiin uudelleen vuonna 2005. Silloin siitä muodostuivat Fourah Bay College ja Njalan yliopisto.
Historia.
Sierra Leonen yliopisto sai alkunsa Fourah Bay College -nimisestä yliopistosta, joka perustettiin helmikuussa 1827 Church Missionary Societyn toimesta anglikaanisena lähetyssaarnaajakouluna. Sierra Leonen kuvernööri Charles MacCarthy edesauttoi yliopiston perustamista. Samuel Ajayi Crowther oli ensimmäinen Fourah Bay Collegen opiskelija. Fourah Bay Collegesta tuli pian merkittävä keskus afrikkalaisten keskuudessa, jotka pyrkivät toisen asteen koulutukseen Brittiläisessä Länsi-Afrikassa. Yliopistoon saapui opiskelijoita muun muassa Nigeriasta, Ghanasta sekä Norsunluurannikolta, eritoten opiskelemaan teologiaa. Fourah Bay College oli myös ensimmäinen länsimaistyylinen yliopisto Länsi-Afrikassa. Siirtomaavallan aikana Freetown tunnettiin ”Läntisen Afrikan Ateenana” kunnianosoituksena yliopistolle.
Sega Model 1

Sega Model 1 on Segan vuonna julkaisema kolikkopelialusta.
Alusta mahdollisti reaaliaikaisen 3D-grafiikan videopeleissä ennen kilpailijoita. 
Alustalla saivat alkunsa tunnetut pelit ja pelisarjat kuten "Virtua Fighter", "Virtua Racing" ja "Star Wars Arcade".
Alustan seuraaja on Sega Model 2.
Dupont Lajoie

Dupont Lajoie on vuonna 1975 ensi-iltansa saanut Yves Boissetin ohjaama ranskalainen draamaelokuva, jonka pääosissa ovat Jean Carmet, Pierre Tornade, Pino Caruso ja Jean Bouise. Elokuvan käsikirjoituksen laativat Yves Boisset, Jean-Pierre Bastid, Jean Curtelin ja Michel Martens. Elokuvan käsikirjoitus julkaistiin romaanina vuonna 1975. Elokuvan tuottajina olivat Gisèle Rebillon ja Catherine Winter.
"Dupont Lajoie" sai inspiraationsa tosielämän 1970-luvun alun rasistisista murhista, jotka tapahtuivat eteläisessä Ranskassa, erityisesti Marseillessa kesällä 1973. Elokuva kilpaili vuoden 1975 Berliinin elokuvajuhlilla, missä Yves Boisset oli ehdokkaana pääkilpailussa parhaan elokuvan Kultaisen karhun saajaksi. Boisset palkittiin muun muassa tuomariston Hopeisella karhulla.
Juoni.
Pariisilaisen kahvilan omistaja Georges Lajoie (Jean Carmet), hänen vaimonsa Ginette (Ginette Garcin) ja heidän poikansa Léon (Jacques Chailleux) matkustavat jokakesäiselle lomalleen Louloun (Robert Castel) leiripaikkaan Ranskan Rivieralle. Paikalla he tapaavat vanhat ystävänsä, Schumacherit (Michel Peyrelon ja Odile Poisson) ja Colinit (Pierre Tornade, Pascale Roberts ja Isabelle Huppert). Colinien tytär Brigitte (Huppert) on kasvanut kauniiksi nuoreksi naiseksi, jota Georges alkaa silmäillä. Eräänä päivänä Georges ja Brigitte jäävät kahden kesken, jolloin Georges yrittää raiskata hänet. Kun Brigitte tappelee vastaan, Georges yrittää saada hänet ruotuun lyömällä tätä. Georges kuitenkin vahingossa tappaa Brigitten, jonka jälkeen hän hätääntyneenä piilottaa tytön ruumiin lähelle arabialaisten maahanmuuttajatyöntekijöiden parakkeja. Kun Brigitten ruumis löydetään, Georges alkaa levittää huhua, että arabit murhasivat tytön ja yllyttää lynkkausjoukkoa arabien kimppuun. Hetken ajan tilanne näyttää siltä, että Georges, hyvin tavallinen mies, saa vieritettyä rikoksensa muiden harteille.
Tuotanto.
"Dupont Lajoie" kuvattiin lähinnä Fréjusin kunnassa Varin departementissa. Elokuvan tuotantoyhtiönä oli Sofracima. Elokuvan kuvauksia riivasivat ulkopuolisten aiheuttamat väkivaltaisuudet, sillä elokuvan aihe oli kuvauksien aikaan Varissa vielä hyvin arkaluonteinen.
Julkaisu.
"Dupont Lajoie" sai ensi-iltansa Ranskassa 26. helmikuuta 1975, oli Cinema International Corporationin (CIC) teatterilevittämä ja keräsi teatterikierroksensa aikana 1 454 541 katsojaa; elokuva oli Ranskassa vuoden 1975 25. katsotuin elokuva. Kuten myös elokuvan kuvauksissa, väkivaltaisuudet elokuvan ympärillä jatkuivat vielä julkaisunkin aikaan. Useat "Dupont Lajoien" esitykset jouduttiin perua levottomuuksien vuoksi.
"Dupont Lajoie" julkaistiin ensimmäisen kerran DVD:lle Ranskassa 2. elokuuta 2007.
Guillaume Gründler

Guillaume Gründler (s. 3. tammikuuta 1989) on ranskalainen juristi ja karateka. Hän saavutti aktiiviurallaan Kyokushinin Euroopan-mestaruuden kahdesti ja sijoittui parhaimmillaan MM-kilpailussa seitsemänneksi.
Kilpaura.
Gründler saavutti ensimmäisen Ranskan mestaruuden 2009, voitettuaan loppuottelussa David Derycken. Myöhemmin hän voitti myös Espanjan Openin kevytsarjassa.
Toukokuussa 2010 hän osallistui EM-kilpailuihin Romaniassa, jossa Gründlerin kisat päättyivät välieriin.
Sittemmin hän voitti Ranskan cupin 2011 kevytsarjassa ja keskisarjassa 2012, jossa hän voitti loppuottelussa Lucian Gogonelin.
Gründler voitti Euroopan-mestaruuden kevytsarjassa 2013. Hän voitti loppuottelussa Kiril Zuborevin. Seuraavana vuonna 2014 hän saavutti hopeaa Ranskan cupissa jouduttuaan jättämään loppuottelun väliin lääkärin kehotuksesta. Vuotta myöhemmin Gründler voitti Berliinissä uransa toisen Euroopan-mestaruuden ruskea vöisenä. Hän voitti loppuottelussa Anton Khizhinskyn. Mestaruuden jälkeen marraskuussa 2015 Gründler oli mukana World Open -turnauksessa.
Kaksi vuotta myöhemmin Gründler oli huhtikuussa mukana MM-kisoissa Japanissa, jossa hän putosi jatkosta ensimmäisellä kierroksella hävittyään Ilias Astamiroville. Hän sijoittui lopulta seitsemänneksi. Toukokuussa Gründler saavutti kotikisoissa Ranskassa EM-pronssia. Hän osallistui myöhemmin marraskuussa Japanin mestaruuskilpailuihin mutta jäi 32 parhaan ulkopuolelle.
2019 toukokuussa Gründler saavutti EM-pronssia Puolassa.
Tert-butyylibentsoehappo

"tert"-Butyylibentsoehappo eli 4-"tert"-butyylibentsoehappo (C11H14O2) on aromaattisiin karboksyylihappoihin kuuluva orgaaninen yhdiste. Yhdistettä voidaan käyttää hartsien ja muiden polymeerien valmistuksessa.
Ominaisuudet.
Huoneenlämpötilassa "tert"-butyylibentsoehappo on väritöntä kiteistä ainetta. Se ei liukene veteen, mutta liukenee moniin orgaanisiin liuottimiin esimerkiksi etanoliin ja aromaattisiin hiilivetyihin. Yhdiste on heikko happo ja sen happovakion arvo on 6,99·10-7 mol/l.
Valmistus ja käyttö.
tert-Butyylibentsoehappoa valmistetaan hapettamalla tert-butyylitolueenia. Yhdistettä käytetään alkydihartsien ja polyestereiden valmistuksessa kontrolloimaan polymeeriketjun pituutta sillä yhdisteessä on vain yksi reagoiva karboksyylihapporyhmä. tert-Butyylibentsoehappo voidaan pelkistää hajusteena käytettäväksi "tert"-butyylibentsaldehydiksi vedyttämällä. Tämän lisäksi ainetta voidaan käyttää korroosionestoaineena ja lisäaineena leikkuunesteissä.
Danny Peyronel

Danny Peyronel (syntymänimeltään Daniel Augusto Peyronel) (s. 15. marraskuuta 1953 Buenos Aires, Argentiina) on brittiläinen muusikko, joka tunnetaan parhaiten UFOn kosketinsoittajana vuosina 1975–1976 sekä hard rock -yhtye Heavy Metal Kidsin entisenä kosketinsoittajana.
Ollessaan UFOn jäsen Peyronel osallistui kappaleiden tekoon, vaikka hän soitti ainoastaan yhdellä yhtyeen albumilla, "No Heavy Pettingillä" (1976).
Zarch

Zarch on David Brabenin kehittämä tietokonepeli, joka on julkaistu vuonna Acorn Archimedes -tietokoneelle. Rajoitettu versio pelistä nimellä Lander seurasi tietokoneen mukana. Peli on myöhemmin julkaistu muille alustoille nimellä Virus. Muilla alustoilla, kuten Atari ST:llä, värimäärä on pudotettu Archimedeellä käytetystä 256:sta 16:een väriin suorituskyvyn vuoksi.
Pelaaminen.
Pelissä on tavoitteena puolustaa maa-planeettaa hyökkäävältä muukalaisrodulta ja sen levittämältä virukselta. Pelissä ohjataan hiirellä alusta, jolla voi ampua vastustajia ja jossa polttoaine kuluu lennon aikana. Alus tuhoutuu törmätessään maahan tai vastustajien ampumisesta. Pelin ohjausmenetelmän oppimista on sanottu vaikeaksi.
Tekniikka.
Peli oli aikanaan teknisesti edistyksellinen käyttäessään varjostettua vektorigrafiikkaa. Menetelmää on käytetty myöhemmin useissa muissa tietokone- ja konsolipeleissä ennen teksturoinnin yleistymistä. Pelin sanotaan olevan ensimmäinen 3D-valaistusta ja -varjostusta käyttävä peli, joka myös generoi varjosiluetit ajonaikaisesti. 
Pelissä on myös käytetty "partikkeliefektejä" ("hiukkasefektejä") eri tarkoituksiin, kuten aluksen työntövoiman esittämiseen. Efektin käyttö on myöhemmin yleistynyt.
Braben oli kehittänyt 3D-maastolle algoritmeja "Eliten" seuraajaa varten mutta ne eivät olleet BBC Microlla erityisen nopeita eivätkä hyvännäköisiä. Kuultuaan Acornin tulevasta tietokoneesta hän teki aikarajan vuoksi tekniikkademoksi "Landerin" parissa kuukaudessa. Samaa maastotekniikkaa on käytetty myös peleissä "Conqueror" ja "Zeewolf".
Vastaanotto.
Amiga Power -lehdessä vuonna 1991 peli oli viidentenä parhaiden Amiga-pelien listalla. Peli on voittanut "16 bit Game of the Year" -palkinnon vuonna 1988.
Siltasairaala

Siltasairaala on Helsingissä Meilahden sairaala-alueella sijaitseva HUS-yhtymän sairaala. Siltasairaala ja siihen liittyvä Syöpäkeskus korvasivat Töölön sairaalan sekä suurimman osan Meilahden Syöpätautien klinikan toiminnoista. Sairaala rakennettiin Meilahden tornisairaalan laboratoriosiiven ja Syöpätautien klinikan entisen sisäänkäynnin paikalle.
Siltasairaalassa on 58 tehohoitopaikkaa, 16 leikkaussalia, 4 vuodeosastoa, 215 sairaansijaa ja 69 päiväsairaalapaikkaa. Lisäksi sairaalassa on apteekki, lounasravintola ja kahvila sekä opetustiloja.
Sairaala oli HUS:n historian suurin rakennushanke ja se maksoi 305,5 miljoonaa euroa. Sairaalan rakentaminen alkoi vuonna 2018, ja sen pääurakoitsija SRV luovutti tilat sairaanhoitopiirin hallintaan aikataulussa 30. kesäkuuta 2022. Toiminta alkoi 23. tammikuuta 2023.
Rakennuksessa sijaitsee Meilahden yhteispäivystys osoitteessa Paciuksenkatu 3, jossa hoidetaan yli 16-vuotiaiden äkilliset sairaudet ja vammat sekä mielenterveyteen liittyvät ongelmat, jotka vaativat kiireellistä hoitoa.
Suininki

Suininki on Pohjois-Pohjanmaalla Kuusamossa lähellä Venäjän rajaa sijaitseva järvi.
Maantietoa.
Järven pinta-ala on 2 170 hehtaaria eli 21,7 km². Se on 14,9 kilometriä pitkä ja 5,1 kilometriä leveä. Järvellä on kaksi järvenselkää. Isoselkä sijaitsee järven länsipäässä. Siitä erkanee Hoikkaniemen molemmalle puolelle kaksi lahtimaista järvenosaa, josta pohjoisempaa kutsutaan Varisseläksi. Varisselkä jatkaa itään aluksi Lehdonsalmena ja sitten Kiviperänä. Kaakkoon työntyvää Isoselän alueesta erottuu Korpilahti ja Multaslahti. Järvi on sokkeloinen ja se on yleensä reilusti yli kilometrin leveä, mutta Isoselän kodalla se on kolmen kilometrin levyinen. Isoselän länsipäässä sijaitsevat Rytilampi ja Kurikkalampi, jotka ovat lahtimaisia tai jopa erillisen järvien tapaisia kuroutumia.
Järvi on luodattu ja siitä on julkaistu syvyyskartat. Sen tilavuus on 146,7 miljoonaa m³ eli 0,147 km³. Järven keskisyvyys on 6,8 metriä ja suurin syvyys on 26,1 metriä. Syvin kohta sijaitsee Isonselän keskellä Hoikkaniemen eteläpuolella. Järvessä on laskettu olevan 32 saarta. Niiden yhteispinta-ala on 17 ha, mikä on noin 0,8 % järven kokonaispinta-alasta. Saarista viisi on yli hehtaarin suurisia ja 27 yli aarin kokoisia. Yksikään saarista ei ylitä neliökilometriä. Isoselällä sijaitsevat suurimmat saaret Iso Lamposaari ja Pikku Lamposaari.
Järven rantaviivan pituus on 72,2 kilometriä, josta saarten rantaviivan yhteispituus on 7,8 kilometriä. Ranta on pääasiassa metsämaata, joka on paikoin soistunutta ja pieneten peltotilkkujen rikkomaa. Luoteisrannassa sijaitsee Määttälänvaaran kylä, etelärannanssa ovat pienemmät Multasniemen ja Ylä-Suiningin kylät ja pohjoisrannalla Lehdon ja Kiviperän kylä.
Vesistösuhteet.
Järvi kuuluu Koutajoen vesistössä (vesistöaluetunnus 73) Kuusinkijoen valuma-alueeseen (73.04), johon Suiningin alue (73.043) kuuluu. Suiningin alueeseen laskee etelästä Suiniginjokea pitkin Kiitämän alueen (73.044) vesistö ja lännestä Kurikkalampeen Kaarijokea pitkin Kurikkajoen valuma-alueen (73.048) vesistö. Suiningin lähilaueelta suoraan järveen laskee 21 vähintään hehtaarin kokoista järveä. Niistä huomattavimmat ovat Piskamonjärvi (88 ha), Pikku Papuluoma (50 ha), Kiviperänlampi (44 ha), Iso Vasaluoma (32 ha), Rytilampi (30 ha), Ritalampi (13 ha), Molkinlampi (12 ha) ja Lammaslampi (10 ha).
Järven laskujoki Varisjoki on Kiitämästä alkavan Kuusinkijoen eriniminen osuus, joka yhtyy Venäjän puolella Oulankajokeen. Se laskee Venäjällä Paanajärveen, josta vedet jatkavat Pääjärven kautta ja Kuntijokea myöten Kuntijärveen, ja edelleen Koutajärven kautta Vienanmereen.
David Braben

David Braben on videopelien kehittäjä, joka tuli tunnetuksi "Elite" ja "Zarch" -pelien kehityksestä. 
Braben on Frontier Developments -yrityksen perustaja ja kuuluu Raspberry Pi Foundationin perustajiin, joka edistää tietotekniikan opetusta kouluissa.
Braben on palkittu Game Developers Choice Awards:in pioneeripalkinnolla sekä British Academy Games Awards "Academy Fellowship" -palkinnolla. Braben on saanut OBE-arvonimen. Braben on saanut Development Legend Award -palkinnon Develop Industry Excellence Awards -tapahtumassa vuonna 2005.
Adam Green (ohjaaja)

Adam Green (s. 31. maaliskuuta 1975 Holliston, Massachusetts, Yhdysvallat) on yhdysvaltalainen televisio-elokuvaohjaaja, näyttelijä, käsikirjoittaja sekä tuottaja. Hänen tunnetuimpia elokuvia ovat trillerielokuva "Frozen" sekä kauhuelokuva "Hatchet", jotka hän on ohjannut ja käsikirjoittanut. 
Valmistuttuaan lukiosta vuonna 1993, hän opiskeli New Yorkissa elokuva- ja televisiotuotantoa Hofstra University yliopistossa valmistuen vuonna 1997 kandidaatiksi. Vuonna 1998, Green perusti yhdessä Will Barrattin ja Cory Nealin kanssa tuotantoyhtiö ArieScope Picturesin.